**תורת יתרו ותורת בבל**

**צדקת הצדיק רלא**

כל התנשאות ושררה הוא על ידי דברי תורה, כמו שנאמר בי מלכים ימלוכו. ולכן סמוך למתן תורה ובאותה פרשה נאמר התמנות הראשים. והיה זה על ידי יתרו, דבאמת נפש הישראלית אין יכול לסבול התנשאות כלל אפילו מן הגדול בחכמה, לפי שכל ישראל יש להם חלק בתורה כמו שנאמר מורשה קהלת יעקב, כמו שאמר ההוא עם הארץ לר' ינאי במדרש רבה. וכנודע דכל אחד אחיזתו באות מהתורה, וספר תורה שחסר אות אחת פסול, ואם כן כמו שזה צריך לזה כך צריך זה לזה. והגם שיש לו חלק יותר גדול בדברי תורה, מכל מקום אינו יודע מחלקו של זה הקטן כלום. וזה טעם ומתלמידי יותר מכולם, כי רב אין לאדם רק אחד כמו שאמרו כל הלומד תורה מרב אחד וכו' גמרא מרב אחד עדיף. ואפילו יש לו יותר מכל מקום חברים מרובים יותר כנודע, ותלמידים יותר מכולם דלזה אין קץ. והוא קולט כל הדברי תורה שבכל אחד שאין נמצא בו ונמצא למד מהם יותר לריבויים.

וטענת קרח מדוע תתנשאו וגו' אמיתית, דאין להתנשאות באמת. והגם דגם הוא ביקש כהונה גדולה ואם כן סותר דעת עצמו, רק כוונתו ודאי צריך כהן גדול וזה מיוחד להיות שליחא דרחמנא לכנוס לקודש קדשים, ומשה רבינו ע"ה מיוחד לקבלת התורה, וכיוצא בו כל אחד מישראל מיוחד לאיזה דבר ואין להתנשאות עליו, שכמו שהוא צורך בתורה כך הוא צורך. כיון שבחסרון אות אחת נפסל הוי כמו איברים שבחסרונן נטרף ואין להתעלות זה על זה, אף על פי שזה למעלה וזה למטה, מכל מקום גם זה צורך לשימוש הגוף כמו זה.

וזה טענת אותו חופר שיחין לר' יוחנן בן זכאי במדרש שגם הוא עוסק בצרכי ציבור.[[1]](#footnote-1) רק הוא השיבו שאין זה דברי תורה, דדברי תורה לשון הוראה לאחרים והוא אין יכול להורות לאחרים שיבואו לשאול עיין שם. ומצד זה הוא התנשאות תלמיד חכם על עם הארץ, משום דבעם הארץ הדברי תורה שלו בהעלם גדול, והגלוי רק מצוות, ותלמוד גדול. וזה לא שייך בדור המדבר שהיו דור דעה וכולם קדושים ובתוכם בפנימיותם שם הוי"ה, שהוא קו אמצעי המבריח בכל קצווי הבריאה כנודע. רק עונשם היו דבאמת לא התנשאו, כמו שנאמר והאיש משה עניו. רק הגוון של התנשאות זה צריך בעולם הזה, שהרי הסכים הקדוש ברוך הוא על ידי יתרו. דבעולם הזה אחד צריך לחבירו שגדול ממנו בחכמה, ורק לעתיד נאמר ולא ילמדו וגו' כי כולם וגו', אפילו העמי הארצות יצא הדברי תורה הגנוז אצלם מן ההעלם.

והיינו כי בעולם הזה יש סודות וסתרי תורה שאי אפשר לגלותם, שלא יבואו לידי קלות ראש מפני היצר. עיין בספר ברית מנוחה כתב כן על מאור אחד דאילו ידעו תוקפו אפשר לבוא לידי קלות ראש. וזהו טעם אין דורשין בעריות בשלושה. וכן יש נפשות שדברי תורה שלהם נסתר מטעם זה, והם בלבוש בעולם הזה עם הארץ. אבל כשיבוטל יצר רע יתגלה הכל ולא ילמדו וגו'.

ורק יתרו שהיה גר הרגיש דבר זה, שגם לעתיד אמרו ז"ל שמשיח ילמד תורה לגויים שעתידים להתגייר, כמו שנאמר ונהרו אליו כל הגויים, כי הם אין להם חלק מיוחד בתורה מה שאין לישראל כלל. ולכך אצלם שפיר שייך עינין התנשאות... ולכן אין נקודת ישראל סובלת שיעבוד והתנשאות כלל, אפילו על ידי דברי תורה.

ולכך קרי לה הזוהר פרשת יתרו מילי דהדיוטא, כי מאמר יתרו להיות שרים על ישראל עצמן זהו אינו אמת גמור, ומילי דהדיוט. והגם דהשם יתברך הסכים ונכתב בתורה שהיא נצחיית, זהו לגבי האומות, הם ישיגו לעתיד גם כן בישראל מדריגות שרי אלפים וכו' כפי מעלתם בתורה, כמו שהאחר מרגיש בהביטו על איזה אדם יתרון בראש על הרגל, אבל האדם עצמו כך יכאיב לו כשיכו הרגל כמו הראש. וגם לעתיד אינו אלא כפי השגת יתרו ושאר גרים. רק דמילי דהדיוטא, מילי שבעולם הזה נראה כן הגוון גם בישראל עצמן, שכל זמן שלא נתבררו ישראל מכל העכו"ם צריכים להתנהג כפי מה שהוא בגוון לעיני ההדיוטות.

**תקנת השבין אות ו**

...ויתרו בא מעצמו, מהתעוררות ה' יתברך שקירבו, כי כמו שה' יתברך רצה באומות שהרי ישנם בעולם מפני איזה ניצוץ טוב שבהם, כל שכן שרצה בגרים מפני איזה ניצוץ טוב שבהם והוא יתרו. כי ה' יתברך רצה שיהיה בעולם הזה קליפה הסובבת לפרי, ותכלית הקליפה מפני איזה טוב הנקלט מהם לקדושה, הרי יש בהם איזה דבר טוב הנטפל לקדושה. וזהו נפש הגר, שרצה ה' יתברך בקליפה שעל ידו יהיה העלמת הפרי.

וזה שאמר ליתרו והיית לנו לעינים. כי הסנהדרין נקראו עיני העדה, וכן איתא על פסוק עם יפה עינים מדעת סנהדרין, ומזרעו של יתרו ישבו בלשכת הגזית והיו ראשי סנהדראות, וגם הוא ייתר פרשה אחת בתורה והוא פרשת סנהדרין והמנאת שופטים. כי העין מורה בכל מקום על ההשגחה ושימת לב על הדבר, כמו ואשימה עיני עליו, עיני ה' אל צדיקים, וכדומה. והסנהדרין הם המשגיחים על העדה, וכמו שאמרו ידינו לא שפכו וגו' שלא ראינוהו והנחנוהו וכו', כי על הסנהדרין להשגיח בכל דבר. ודבר זה חידש יתרו שאמר נבול תבול וגו', דמשה רבינו ע"ה לא רצה להמנות סנהדרין, אף דידע שאי אפשר לו לבד להשגיח על ששים ריבוא מישראל בכל פרטי ענייניהם, הוא רצה להנהיגם בעניין זה שיאיר עיניהם שיוכלו לראות כל אחד נגעי עצמו בעצמו, ויהיה כל אחד עיניו בראשו ולא יצטרכו לעיני העדה כלל, וזהו אור שיהיה לעתיד דלא ילמדו עוד איש את רעהו.

וזהו שלימות מדת משה רבינו ע"ה שהוא רבן של ישראל, שרצה ללמדן בתכלית השלימות עד שלא יצטרכו לרב עוד. אבל אור זה אי אפשר אלא לבני ישראל, אבל הגרים בהכרח להם לקבל מבני ישראל, וכמו שאמרו דלעתיד משיח יבוא רק ללמד לאומות העולם דהם יצטרכו לימוד גם אז. ולפי שבעולם הזה אין התגלות הפרי אלא דרך הקליפה, על כן נעלם כוח זה גם בבני ישראל ועל כן הסכים לו השם יתברך. ומכל מקום נקרא שהוא ייתר הפרשה בתורה, כי אין זה מצד עצם התורה שהיא מצד עצם הנפשות דישראל, רק מצד הייתור והתוספות שיש על נפשות ישראל בגרים נתייתר ונוסף גם כן פירוש בתורה.

ונראה לי כי שורשי נפשות הגרים בתורה הוא בפרשה זו דיתרו. והוא גרם כיסוי עינים דישראל, אלא שהיה רצון ה' יתברך כן ולרומם על ידי זה נפשות מיוחדות להיות לעינים לעדה ועל ידם זכה גם הוא לזה. ועל כן נכתב מתן תורה בפרשה הנקראת על שמו. והשם יתרו הוא על יתור פרשה שהיא חוץ לתורה, והרי מתן תורה הוא עיקר התורה. רק עניין ספר תורה הכתובה בדיו על גבי קלף גם כן רק מצד העולם הזה המעלים ומסתיר אור האמיתי, דלעתיד לבוא נאמר ועל לוח לבם אכתבנה, ועל כן לא יצטרכו למלמד. ורק בעולם הזה שנתחלף עור בעד אור, כמו כתנות עור דאדם הראשון תמור כתנות אור שהיה לו קודם החטא, כן התורה דעולם הזה שמסיטרא דעץ הדעת טוב ורע טמא וטהור כשר ופסול מלובשת בכתנות עור וקלף, וכן כל מצוותיו מלובשים בענינים מעשיים דעולם הזה הגופני.

וזהו עיקר התורה וחיי עולם שנטע בתוכנו. ואף על פי שהוא רק לבוש להפנימיות, מכל מקום בעולם הזה שהאדם בלבוש נעשה גם זה הלבוש מצד התורה. וזהו מצד הקליפה הסובבת לפרי בעולם הזה, ועל כן נכתב בפרשת יתרו שמצד הזה שברא ה' יתברך בעולם הזה דבר יתור המקיים לדבר העיקר, מצד הזה נתלבשה התורה גם כן בלבושים הללו. והגרים אין משיגים אלא הלבושים, ובהליכה במדבר שלא הגיעו עדיין לארץ ישראל ששם יזכו לבנין בית המקדש והשגת הפנימיות היה הוא להם לעינים מצד השגת הלבוש. ועל כן זכה לדושנה של יריחו עד זמן בנין בית המקדש, שאז האיר אור דגילוי שכינה בארץ ישראל ונתרחקו הגרים מנחלתה.

ומצד הלבושים דתורה הם כל דיני דינים שיש בה. וזה היה על ידי גידול משה רבינו ע"ה במדיין, ועל כן נתלה מיתתו בנקמת המדינים, כי הם גרמו כיסוי והעלם אור התורה בעולם הזה. וזהו מצד השורש שיש בהם בקדושה, אבל מצד הרע שבהם רצו להעלים לגמרי שיתערבו בגוים...

**צדקת הצדיק קצו**

ובתנא דבי אליהו (פרק יד) דרכן של בני אדם לומר אהבת התורה קודמת וכו', ואני אומר אהבת ישראל קודמת. והוא על דרך שאמרו כמה טפשאי אינשי דקיימי מקמי ספר תורה ולא מקמי גברא רבא (=כמה טפשים אנשים שקמים בפני ספר תורה ולא בפני אדם גדול), דאצל בני אדם ספר התורה חשובה, כי כך הוא מצד בני אדם אהבת התורה צריך להקדים להכניס בלב... אך מצד הש"י – ראשית תבואתה, היינו הפרי והתבואה שרצה להכניס בזריעת העולם הם נפשות דישראל. והם כוללים כל התורה כולה, רק שאצלם הוא סתום והתורה הוא פירוש על זה. וכן מי שהגיע לשלימות, אהבת ישראל קודמת שהם העיקר ושרש התורה, ואח"כ הוא התורה לפרש ולהבין המעמקים הגנוזים בכל נפש פרטי מישראל.

**צדקת הצדיק אות קז**

תיקון למקרה הוא הטבילה, כי על ידי זרע לבטלה מגיע עונש המבול כמו שאמרו בנידה, ומקבל על עצמו גם כן דוגמת מבול כרגע ותיכף יוצא, כי השם יתברך אמר (בראשית ח' כ"א) לא אוסיף וגו' כי יצר וגו' מנעוריו רצה לומר עוד טרם ידע הנער וכו' ובלא דעתו היצר רע מתגבר וכן בשנתו... והנה הוקשו אוהלים לנחלים, לכך גם דברי תורה שהוא מי הדעת מועיל כמו כן. וצריך לזה דברי תורה בדחילו. שזה הוא היפך דאימה ויראה, והוא דוגמת שאמרו בפרק חלק בדור המבול ברותחין קלקלו ברותחין נידונו.

ולכך עזרא תיקן טבילה לבעלי קרי כדי לעסוק בתורה באימה, והיינו שיתקן עצמו קודם, והוא על דרך שאמרו תורה בטהרה,[[2]](#footnote-2) ואמרינן עלה הא לן והא להו.[[3]](#footnote-3) וכשהתחילה תורה בבבל בטלוהו לטבילותא, דזה מיקרי ריחים בצווארו שם בקידושין וביטול תורה שם בברכות,[[4]](#footnote-4) והכל אחד. שזה עניין תלמוד בבלי אף על פי שנקרא במחשכים, והיינו כמו שאמרו שבבל גרמה לו לעניין הארת גילוי שכינה, מכל מקום אמרו שם מאי בבל בלולה במקרא במשנה ובתלמוד, כי על ידי זה הוא ריבוי תורה, והכל לטוב ואין כאן מקומו להאריך עוד.

1. קהלת רבה ד' יב: שמעון סיכנא איש עיצה היה חופר בורות שיחין ומערות בירושלים. אמר לרבי יוחנן בן זכאי אני גדול כמוך, אמר לו למה, אמר לו שאני עוסק בצרכי רבים כמוך. אמר אם אדם בא לידך לדין או לשאלה אתה אומר לו שתה מן הבור הזה שמימיו זכין וצונן? או אם שאלה לך אשה על נידותה אתה אומר לה טבלי בבור הזה שמימיו מטהרין? וקרא עליו פסוק זה וקרוב לשמוע מתת הכסילים זבח כי אינם יודעים לעשות רע. [↑](#footnote-ref-1)
2. יומא עב ע"ב: יראת ה' טהורה עומדת לעד, אמר רבי חנינא: זה הלומד תורה בטהרה. מאי היא - נושא אשה ואחר כך לומד תורה. [↑](#footnote-ref-2)
3. קידושין כט ע"ב: אמר רב יהודה אמר שמואל הלכה נושא אשה ואח"כ ילמוד תורה. ר' יוחנן אמר ריחיים בצוארו ויעסוק בתורה? ולא פליגי הא לן והא להו. [↑](#footnote-ref-3)
4. ברכות כב ע"א: תנו רבנן בעל קרי שנתנו עליו תשעה קבין מים טהור. נחום איש גם זו לחשה לרבי עקיבא ורבי עקיבא לחשה לבן עזאי ובן עזאי יצא ושנאה לתלמידיו בשוק. פליגי בה תרי אמוראי במערבא רבי יוסי בר אבין ורבי יוסי בר זבידא, חד תני שנאה וחד תני לחשה. מאן דתני שנאה משום בטול תורה ומשום בטול פריה ורביה, ומאן דתני לחשה שלא יהו תלמידי חכמים מצויים אצל נשותיהם כתרנגולים. [↑](#footnote-ref-4)